תוכנית השלבים הגלובלית

תוכנית השלבים הגלובלית מקארטינג לפורמולה 1 היא תוכנית שפותחה על ידי הפדרציה הבינלאומית לרכב (FIA) במטרה לסייע לנהגים להתקדם בצורה מסודרת מקארטינג לפורמולה 1. התוכנית החלה לפעול בשנת 2014 עם היצירה של הקטגוריה פורמולה 4 ופתיחת אליפות פורמולה 4 האיטלקית. התוכנית מייצרת סדרה של תחרויות המאפשרות לנהגים להתחרות בקטגוריות מזינות (Feeder) ולהתקדם באופן ליניארי.

השלבים בתוכנית
פורמולה 4

השלב הראשון בתוכנית הוא קטגוריית הפורמולה 4, המיועדת לנהגים מגיל 15 ומעלה. הפורמולה 4 בנוי כאליפויות לאומית, כשכל אליפות מתקיימת במדינה מסוימת. למרות האופי הלאומי, ישנן אליפויות הכוללות מספר מדינות כמו אליפות הפורמולה 4 SMP הכוללת את רוסיה, אסטוניה, פינלנד והולנד. כל המכוניות והמנועים באליפויות השונות הן בעלות מפרט זהה, כך שנהגים יכולים להתחרות באליפויות שונות ללא צורך לבצע התאמות לכל תחרות.

פורמולה 3

השלב השני בתוכנית הוא קטגוריית הפורמולה 3. בקטגוריה זאת מתקיימות אליפויות אזוריות. נכון לשנת 2019 ישנן 3 אליפויות: אירופה, אסיה וצפון אמריקה. בשנת 2019 השיקה FIA את אליפות העולם בקטגוריה, שהחליפה את אליפות ה-GP3.

פורמולה 2

פורמולה 2 היא השלב האחרון לפני הפורמולה 1. בשנת 2017 נוסדה אליפות הפורמולה 2 כאליפות עולם והחליפה את אליפות ה-GP2. נהגים לא מחויבים להשתתף באליפות הפורמולה 2 על מנת להתחרות בפורמולה 1, אך לאליפות זאת יש משקל גדול בצבירת הנקודות הנדרשת לרישיון-על.

פורמולה 1

אליפות הפורמולה 1 היא הרמה הגבוהה ביותר של תוכנית השלבים ונחשבת לאליפות היוקרתית של מרוצי מכוניות גלגל-פתוח.

הערות שוליים

קטגוריה:ספורט מוטורי